Мануел Бандейра
Извинение

Превод от португалски: Александър Муратов, Атанас Далчев, 1968

chitanka.info

Енрике Алвес, поете от Баиа,

опръскан със роса, сурово мляко

и нежен тор на кротки крави,

безкрайно съжалявам, че не мога да отида

на панаира в Санта Ана.

Поет съм на града.

Превърнаха се моите дробове в машини безчовечни

                                        и се научиха да дишат вкисналия въздух

                                        на тъмните киносалони.

Такъв е хлябът, който дяволът замеси.

Пия мляко от бутилка.

Говоря с А., един разбойник.

Ръкувам се със Б., един убиец.

От ред години слънцето не виждам да изгрява,

                очите си не мия в цветовете на зората.

Енрике Алвес, поете от Баиа,

не съм достоен аз да дишам въздуха лъчист на

                                                                                        селските обори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.